CELEX: 62021TN0081
Language: mt
Date: 2021-02-03 00:00:00
Title: Kawża T-81/21: Rikors ippreżentat fit-3 ta’ Frar 2021 – Sistem ecologica vs Il-Kummissjoni

3.5.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 163/38
            
         
      Rikors ippreżentat fit-3 ta’ Frar 2021 – Sistem ecologica vs Il-Kummissjoni
      (Kawża T-81/21)
      (2021/C 163/51)
      Lingwa tal-kawża: l-Ingliż
      
         Partijiet
      
      
         Rikorrenti:“Sistem ecologica” production, trade and services d.o.o. Srbac (Srbac, Il-Bosnja-Ħerzegovina) (rappreżentanti: D. Diris, D. Rjabynina, u C. Kocks, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tiddikkjara illegali n-nuqqas tal-OLAF li jadotta favur tagħha l-miżuri previsti mil-leġiżlazzjoni applikabbli, jiġifieri li jinnotifikalha d-deċiżjoni ta’ ftuħ ta’ investigazzjoni jew investigazzjonijiet li jikkonċernawha individwalment, li jinformaha bl-investigazzjoni jew investigazzjonijiet tiegħu li jistgħu jinvolvuha personalment u li jippermettilha li tesprimi l-opinjoni tagħha dwar il-fatti li jikkonċernawha qabel l-adozzjoni ta’ konklużjonijiet li jikkonċernawha individwalment fuq il-bażi ta’ dawn l-investigazzjonijiet;
               
            
                  —
               
               
                  tannulla d-deċiżjoni tal-OLAF tal-25 ta’ Novembru 2020 li tirrifjuta t-talba tar-rikorrenti li jkollha aċċess għall-fajl tal-investigazzjoni;
               
            
                  —
               
               
                  tannulla d-deċiżjoni tal-OLAF tal-25 ta’ Novembru 2020 li tikkunsidra l-osservazzjonijiet tar-rikorrenti tas-16 ta’ Ottubru 2020 bħala li jikkostitwixxu lment;
               
            
                  —
               
               
                  tannulla d-deċiżjoni tal-OLAF tas-27 ta’ Novembru 2020 li tiċħad l-ilment tar-rikorrenti tas-16 ta’ Ottubru 2020;
               
            
                  —
               
               
                  tannulla d-deċiżjoni tal-OLAF tat-8 ta’ Diċembru 2020 li tagħlaq l-investigazzjoni li tikkonċernaha;
               
            
                  —
               
               
                  tannulla d-deċiżjoni tal-OLAF tal-21 ta’ Diċembru 2020 skont liema l-ilment tar-rikorrenti tal-14 ta’ Diċembru 2020 huwa kkunsidrat li ma huwiex ilment;
               
            
                  —
               
               
                  tiddeċiedi li l-informazzjoni u data li jikkonċernawha kif ukoll kwalunkwe prova relevanti kkomunikata lill-awtoritajiet nazzjonali jikkostitwixxu provi inammissibbli, b’mod partikolari r-rapport ta’ missjoni tal-OLAF tas-16 ta’ Jannar 2020, il-komunikazzjoni tad-9 ta’ Ġunju 2020 u r-rapport finali tat-8 ta’ Diċembru 2020;
               
            
                  —
               
               
                  tiddikjara illegali kull proċedura ta’ investigazzjoni mwettqa fil-kuntest tal-investigazzjonijiet wara dawn id-deċiżjonijiet;
               
            
                  —
               
               
                  tiddikkjara illegali kull konklużjoni meħuda wara dawn l-investigazzjonijiet;
               
            
                  —
               
               
                  tiddikkjara illegali kull informazzjoni kkomunikata lill-awtoritajiet nazzjonali, b’mod partikolari l-komunikazzjoni tad-9 ta’ Ġunju 2020 u r-rapport finali tat-8 ta’ Diċembru 2020;
               
            
                  —
               
               
                  tordna lill-Kummissjoni tħallas is-somma ta’ EUR 3 026 388,74 lir-rikorrenti bħala kumpens għad-dannu sostnut, ammont li ġie ddeterminat b’mod provviżorju, flimkien mal-interessi bir-rata ta’ 8 % fis-sena mill-15 ta’ Ġunju 2020 sa ħlas sħiħ, minħabba aġir illegali tal-OLAF, telf ta’ attività sostnut mir-rikorrenti u dannu għar-reputazzjoni tagħha;
               
            
                  —
               
               
                  tikkundanna lill-Kummissjoni għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka erbatax-il motiv.
      
                  1.
               
               
                  L-ewwel motiv ibbażat fuq il-ksur tal-prinċipju ta’ trasparenza u ta’ indipendenza tal-investigazzjonijiet tal-OLAF.
               
            
                  2.
               
               
                  It-tieni motiv ibbażat fuq il-ksur tal-prinċipju ta’ imparzjalità.
               
            
                  3.
               
               
                  It-tielet motiv ibbażat fuq il-ksur tal-prinċipju tal-privileġġ kontra awto-inkriminazzjoni.
               
            
                  4.
               
               
                  Ir-raba’ motiv ibbażat fuq il-ksur tad-dritt li wieħed jiġi informat skont l-Artikolu 7(2) tar-Regolament Nru 883/2013 (1).
               
            
                  5.
               
               
                  Il-ħames motiv ibbażat fuq il-ksur tad-dritt għal smiegħ qabel l-adozzjoni ta’ miżuri li jikkawżaw preġudizzju.
               
            
                  6.
               
               
                  Is-sitt motiv ibbażat fuq il-ksur tal-preżunzjoni ta’ innoċenza.
               
            
                  7.
               
               
                  Is-seba’ motiv ibbażat fuq il-ksur tal-prinċipji ta’ kunfidenzjalità u ta’ protezzjoni ta’ data, b’applikazzjoni tal-Artikolu 10 tar-Regolament Nru 883/2013.
               
            
                  8.
               
               
                  It-tmien motiv ibbażat fuq il-ksur tal-Artikolu 41(2)(b) tal-Karta tad-Drittijiet Fundamentali tal-Unjoni Ewropea: ksur tad-dritt tar-rikorrenti li jkollha aċċess għall-fajl u tal-prinċipju ta’ amministrazzjoni tajba.
               
            
                  9.
               
               
                  Id-disa’ motiv ibbażat fuq il-ksur tar-Regolament Nru 1049/2001 (2).
               
            
                  10.
               
               
                  L-għaxar motiv ibbażat fuq il-ksur tal-prinċipju ta’ diliġenza xierqa.
               
            
                  11.
               
               
                  Il-ħdax-il motiv ibbażat fuq il-ksur tal-obbligu ta’ motivazzjoni.
               
            
                  12.
               
               
                  It-tnax-il motiv ibbażat fuq il-ksur tad-drittijiet tad-difiża tar-rikorrenti.
               
            
                  13.
               
               
                  It-tlettax-il motiv ibbażat fuq l-annullament tad-deċiżjonijiet tal-OLAF.
               
            
                  14.
               
               
                  L-erbatax-il motiv ibbażat fuq ir-responsabbiltà mhux kuntrattwali tal-OLAF minħabba d-dannu sostnut mir-rikorrenti.
               
            
         (1)  Regolament (UE, Euratom) Nru 883/2013 tal-Parlament Ewropew u tal-Kunsill tal-11 ta’ Settembru 2013 dwar investigazzjonijiet immexxija mill-Uffiċċju Ewropew Kontra l-Frodi (OLAF) u li jħassar ir-Regolament tal-Parlament Ewropew u tal-Kunsill (KE) Nru 1073/1999 u r-Regolament tal-Kunsill (Euratom) Nru 1074/1999 (ĠU 2013, L 248, p. 1).
      
         (2)  Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU Edizzjoni Speċjali bil-Malti: Kapitolu 1, Vol. 3, p. 331).